Aden chiampicpadquiequi:
Nuquin Papan Chomiaid choec,
quequin chuibanquidba Uan bëyuc chopanëdash.
Aidëmbi shubu nibëdacno tabadquin cumapenec onquequin naden chuibampanëdash:
Mimbi icsambuen naid ënshun Nuquin Papa tantiabenquin acten mentometa.
Adosho isash mimbi icsambuen naid tantienquio yec Nuquin Papa bëshunendac,
quequin chuibampanëdash.
Aden Uanën chuibannubien matses dadpen:
Tantiatannu,
quec nidaid cuëshë Udea yacnocquidobëd shubu dadpen icquid Edusaden yacnouësh chochopanëdash.
Chochoash tabadquin tantiashien:
Aden Icsambuen naombique.
Umbi icsambuen naid ënnu,
quequin abimbo chuisho Uanën acte Odan caidën mentobampanëdash.
Nadquid Uan icpanëdash.
Aton dashcute nëish iua dapa camechon bu daëdcaid dasiuidpanëdash.
Tsipantebic nëish iua bitsi nacnenaid tsiupanëdash.
Aton pete bacumbëd capishtobiecquid icpanëdash.
Aidëmbi naden chuibampanëdash:
Umbia chuibambon cun tsiuec choshon ubi udictsëc nadatiambocquin nabanquin chuibanendac.
Aidi bëdamboshëcquid icnuc ubi icsaquid yec abi tapucudaid chicnuec dacuëdec shuebudtiapimbo iquebi.
Mibitedi acten mentoquiduidtsëqui nebi.
Aidien abipadquidquio aton Mayan Bëda menianquidquio nendac.
Adnubien Uanën chuibuedquio Esus nidaid Cadidea caidën icquid shubu daëdpactsëcquid Nasaded yacnouësh chopanëdash.
Adec choacshobien Uanën acte Odan caidën Esus mentopanëdash.
Aden acten mentoac pudundonobi abu canchedec shëcuë yansho Esusën ispanëdash.
Adnubi oshpodcobimbuec isadec aton Mayan Esusbëd icnuec budpanëdash.
Adnubien abucuësh nadec onquepanëdash:
Mibiuidtsëqui cun Madombo icsho umbi bëdambuen isquin umbi tantiaidquio mibi nec,
quepanëdash.